
PAZIŅOJUMS PLAŠSAZIŅAS LĪDZEKĻIEM
[sagatavots Valmierā, 10.09.2026.]

BIRUTAS JANSONES personālizstāde “Ceļš”
/2026. gada 19. septembris – 14. novembris/

Valmieras muzeja Izstāžu nams
Bruņinieku iela 3, Valmiera


No 2026. gada 19. septembra līdz 14. novembrim apmeklētāji būs gaidīti Valmieras muzeja Izstāžu namā, lai izstaigātu daudziem valmieriešiem un novadniekiem labi pazīstamās mākslinieces, gleznotājas, mākslas pedagoģes Birutas Jansones personālizstādes “Ceļš” dzīves notikumu pieturas un paraudzītos uz viņas radošo devumu – zīmējumiem, akvareļiem un gleznām. Būs skatāmi gan jaunāki, gan senāki darbi no pašas autores privātkolekcijas, kā arī Latvijas Nacionālā mākslas muzeja un Valmieras muzeja krājuma. 

Izstādes atklāšana* un tikšanās ar mākslinieci notiks 19. septembrī plkst. 13.00. Ieeja pasākuma laikā bez maksas.  

Pagājušā gadsimta 70. gadu vidū Biruta Jansone kopā ar dzīvesbiedru, arī mākslinieku, Jāni Robertu Jansonu un diviem maziem bērniem, jau gaidot drīz piedzimstam trešo, lēca nezināmajā un no Rīgas pārcēlās uz dzīvi Valmierā. 1976. gadā viņi, būdami vieni no pirmajiem profesionālās ievirzes izglītības modeļa veidotājiem Latvijas reģionā, nodibināja Valmieras Bērnu mākslas skolu un Biruta kļuva par tās direktori (1976–1979, 1981–1990). Vēlāk ceļš aizveda uz Skaņkalnes pagasta “Akmeņkalniem” Mazsalacas pievārtē, kur ar abu gādību arī tika izveidota mākslas skola, ko noteikti var dēvēt par mūža projektu. Darbam šajā Ziemeļvidzemes pusē veltīti vairāk nekā 25 gadi. Kā Valmierā, tā it īpaši “Akmeņkalnos” ar lielu sirdsmīlestību audzēkņiem vairākās paaudzēs iedota ceļa maize gan mākslā, atraisot viņu iztēli un attīstot radošumu, gan neatņemamās dzīves gudrībās. Tieši pateicoties Jansoniem, daudzi jaunie cilvēki izvēlējušies arī savu turpmāko ceļu profesionāli saistīt ar mākslu. 

Savulaik Biruta Jansone bija arī uzņēmīga vietējo sieviešu aktivizētāja, lai visas kopīgi pievērstos dažnedažādām izglītojošām, praktiskām nodarbēm un iegūtu jaunas, noderīgas zināšanas. Tika izveidoti dāmu klubiņi Sēļos, “Akmeņkalnos”, Mazsalacā. Vēl Biruta ilgus gadus bija Valmieras Zonta kluba dalībniece un ir saņēmusi arī tā piešķirto Atzinību.     

Biruta Jansone gan individuāli, gan kopā ar dzīvesbiedru un citiem māksliniekiem kopš 1976. gada piedalās arī izstādēs kā Latvijā, tā ārpus tās. Arīdzan Valmieras muzejā savulaik bijuši skatāmi viņas darbi. Tie atrodas Latvijas Mākslinieku savienības muzeja Latvijas Mākslas fonda, Latvijas Nacionālā mākslas muzeja, Ķelnes muzeja “Ludwig” krājumā un privātpersonu kolekcijās Latvijā, Dānijā, Vācijā, Francijā, Kanādā u. c.  

2018. gadā Biruta Jansone par nopelniem Latvijas valsts labā – ilggadēju radošo ieguldījumu mākslas pedagoģijā un kultūras darbā – saņēma Atzinības krustu. 



Jansoniem ir vienpadsmit mazbērni un nu jau astoņi mazmazbērni. Patlaban Birutas un Jāņa ikdiena paiet Tukuma novada Slampē. Dienas rit rimtāk, taču aizvien top māksla un abi piedalās izstādēs.
* Pasākuma laikā paredzēts fotografēt un filmēt. Tapušie materiāli var tikt izmantoti organizatora publicitātei.




	Kontaktpersona par izstādes norisi:
	Arta Rozīte,
Izstāžu un pasākumu nodaļas vadītāja
T.: (+371) 64207638
E.: arta.rozite@valmierasnovads.lv






INTERNETA RESURSI:
valmierasmuzejs.lv
FACEBOOK: Valmieras muzejs
INSTAGRAM: @valmierasmuzejs
X: @Valmierasmuzejs
YOUTUBE: @valmierasmuzejs4484


ATTĒLI MEDIJIEM PIELIKUMĀ
1. Birutas Jansones personālizstādes “Ceļš” afiša. 2026. Publicitātes foto
2. Biruta Jansone. Mēs esam cirkū (atmiņu kolāža). 1971–1984, 2010. Papīrs, zīmulis, tuša, 61 x 61 cm. Mākslinieces īpašums. Valmieras muzeja publicitātes foto



Preses materiālu sagatavoja:		Ilva Birzkope,
					Valmieras muzeja izstāžu organizatore
					T.: (+371) 64210874
					E.: ilva.birzkope@valmierasnovads.lv

